62016TJ0910_RES
Predmeti T-910/16 i T-911/16
Kurt HesseiWedl & Hofmann GmbH
protiv
Ureda Europske unije za intelektualno vlasništvo
Presuda Općeg suda (peto vijeće) od 4. travnja 2019.
„Žig Europske unije – Postupak opoziva – Figurativni žig Europske unije TESTA ROSSA – Djelomično proglašenje opoziva – Članak 51. stavak 1. točka (a) Uredbe (EZ) br. 207/2009 (koji je postao članak 58. stavak 1. točka (a) Uredbe (EU) 2017/1001) – Dokaz o uporabi – Vanjska uporaba osporavanog žiga – Jednako postupanje”
Žig Europske unije – Žalbeni postupak – Tužba pred sudom Unije – Nadležnost Općeg suda – Nadzor zakonitosti odluka žalbenih vijeća
(Uredba Vijeća br. 207/2009, čl. 65. st. 2.)
(t. 22.)
Žig Europske unije – Odricanje, opoziv i ništavost – Ispitivanje zahtjeva – Dokaz o uporabi ranijeg žiga – Stvarna uporaba – Pojam – Kriteriji za ocjenu
(Uredba Vijeća br. 207/2009, čl. 15. st. 1. i čl. 51. st. 1. t. (a); Uredba Komisije 2868/95, čl. 1. pravilo 22. st. 3.)
(28.-31., 37.-40., 45.-47., 66., 68.)
Žig Europske unije – Odricanje, opoziv i ništavost – Ispitivanje zahtjeva – Dokaz o uporabi ranijeg žiga – Stvarna uporaba – Kriteriji za ocjenu – Javna uporaba i uporaba prema van žiga – Prodaja proizvoda putem franšiza i licencija – Uključivanje
(Uredba Vijeća br. 207/2009, čl. 15. i čl. 51 st. 1. t. (a))
(t. 37.-40.)
Kratak prikaz
U presudi Hesse i Wedl & Hofmann/EUIPO (TESTA ROSSA) (T-910/16 i T-911/16), donesenoj 4. travnja 2019., Opći sud je odbio tužbe podnesene protiv odluke Ureda Europske unije za intelektualno vlasništvo (EUIPO), kojom je ovaj potonji opozvao prava nositelja figurativnog žiga TESTA ROSSA za dio registriranih proizvoda, na temelju članka 51. stavka 1. točke (a) Uredbe br. 207/2009 (
1
).
Ovaj je predmet proizašao iz postupka opoziva između K. Hessea (tužitelj u predmetu T-910/16 i intervenijent u predmetu T-911/16) i društva Wedl & Hofmann (tužitelj u predmetu T-911/16 i intervenijent u predmetu T-910/16). K. Hesse smatrao je da je EUIPO trebao potvrditi potpuni opoziv osporavanog žiga čiji je nositelj društvo Wedl & Hofmann. Sa svoje je strane društvo Wedl & Hofmann tvrdilo da je dostavilo dokaz o stvarnoj uporabi za sve proizvode i usluge za koje je njegov žig registriran, a ne samo za sporne proizvode iz razreda 21. i 25.
Opći sud morao je odlučiti o pitanju mogu li se dokazi o uporabi, koji se ne odnose na prodaju krajnjim potrošačima, nego na prodaju preko licencija ili franšiza društva Wedl & Hofmann, smatrati dokazima o stvarnoj uporabi. Na osnovi toga K. Hesse tvrdio je da tim dokazima nije dokazano da su proizvodi distribuirani krajnjim potrošačima i stoga njima nije dokazana javna uporaba i uporaba prema van osporavanog žiga.
U tom pogledu Opći sud podsjetio je da stvarna uporaba žiga nalaže da se taj žig rabi javno i prema van, no ističe, međutim, da ta uporaba prema van ne znači da je nužno riječ o uporabi usmjerenoj na krajnje potrošače. Prema tome, utvrđenje da se uporaba žiga prema van nužno sastoji od uporabe usmjerene na krajnje potrošače isključilo bi žigove koji se upotrebljavaju samo u odnosima između društava u području primjene Uredbe br. 207/2009. Slijedom toga, Opći sud presudio je da dokazi, koje je podnijelo društvo Wedl & Hofmann i iz kojih proizlazi prodaja proizvoda putem njegovih franšiza i licencija, mogu dokazati javnu uporabu i uporabu prema van osporavanog žiga.
Osim toga, Opći sud je utvrdio da je EUIPO pravilno zaključio, s jedne strane, da je dokumentima koji se odnose na uporabu osporavanog žiga dokazano da se za proizvode iz razreda 21. i 25. on nije rabio samo interno, s isključivim ciljem promicanja prodaje drugih proizvoda, te, s druge strane, da ne postoji stvarna uporaba navedenog žiga za proizvode i usluge koji nisu proizvodi iz razreda 21. i 25.
Osim toga, Opći sud odbio je tužbeni razlog koji se temeljio na povredi načela jednakog postupanja u vezi s ocjenom stvarne uporabe ovisno o veličini poduzeća.
S obzirom na sve prethodno izneseno, tužbe u predmetima T-910/16 i T-911/16 bile su odbijene.
(
1
)	Uredba Vijeća (EZ) br. 207/2009 od 26. veljače 2009. o žigu Europske unije (SL 2009., L 78, str. 1.) (SL, posebno izdanje na hrvatskom jeziku, poglavlje 17., svezak 1., str. 226.)